Súradnice: 42°29′46″S 27°28′26″V﻿ / ﻿42,496111°S 27,473889°V﻿ / 42.496111; 27.473889

**Katedrálny chrám svätých Cyrila a Metoda** (bulh. Катедрален храм „Свети свети Кирил и Методий" – *Katedralen hram „Sveti sveti Kiril i Metodij"*), známy aj ako **Chrám-pamätník svätých Cyrila a Metoda** (bulh. Храм-паметник „Свети свети Кирил и Методий" – *Hram-pametnik „Sveti sveti Kiril i Metodij"*) je pravoslávny chrám z prelomu 19. a 20. storočia nachádzajúci sa v centrálnej časti mesta Burgas v Burgaskej oblasti v juhovýchodnom Bulharsku. Má priznaný štatút kultúrnej pamiatky a je jedným zo symbolov Burgasu.

Charakteristika
---------------

Chrám svätých Cyrila a Metoda leží v centrálnej časti Burgasu na rovnomennom námestí.

Budova je postavená ako trojloďová katedrálna bazilika s centrálnou apsidou, orientovaná zo západu na východ. Celková zastavaná plocha budovy dosahuje až 516 m².

Materál použitý na výstavbu boli prevažne kamenné bloky zhotovené z čierno-zeleného ajtoského andezitu. Ďalej bol použitý aj mramor a tehly.

Vnútri chrámu sa nachádza päť dvojíc nosných mramorových arkádových stĺpov. Hlavná kupola je posadená na vysokom dvanásťstennom podstavci s oknami. Na západnej strane chrámu sa nachádzajú dve zvonice dostupné po točitom schodisku. Z vonkajšej strany budovu obopínajú tri rímsy. Na vitrážovej výzdobe na prednom priečelí chrámu sú vyobrazení solúnski bratia Cyril a Metod.

Fresky v interiéri budovy sú dielom významných umelcov, profesorov Giudženova a Kožuharova, ktorí vyzdobili freskami aj chrám svätého Alexandra Nevského v Sofii. V chráme sa nachádzajú hodnotné ikony a ikonostas. Ikonostas pochádza z roku 1930 a je dieľom Kruma Košarevského. Drevorezby na ikonostase boli zhotovené v roku 1947 a sú dielom majstrov Atanasa Kavrăkova a Slivena a Kruma Košarevských zo Sofie.

Budova je najväčším chrámom v Burgase.

Vedením výstavby bol poverený taliansky architekt Ricardo Toscani, ale podieľali sa na nej aj architekti A. Karamalakov, G. Kozarov, D. Majstorov, S. Slavov, H. Stanišev a iní. Kameníci boli takisto pozvaní z Talianska.

Chrámový sviatok sa slávi 11. augusta.

Dejiny
------

Na mieste dnešného chrámu stál už predtým malý drevený chrám. Tento bol postavený priamo miestnym duchovným Georgim Stojanovom vedľa jeho vlastného domu, aby mohol slúžiť bohoslužby pre miestnych občanov. Tento pop, ktorý bol aj významným bojovníkom za samostatnú bulharskú pravoslávnu cirkev, neskôr svoj pozemok ponúkol na výstavbu nového chrámu.

Po oslobodení Bulharska v roku 1894 sa začala diskúzia o postavení nového chrámu a cirkevné autority výstavbu v roku 1895 odobrili. Odobrujúci protokol bol oficiálne vystavený 23. júla 1895 a v tom istom roku bol položený základný kameň budovy. Samotná výstavba prebiehala na prelome 19. a 20. storočia v rokoch 1896 – 1907 pod vedením talianskeho architekta Ricarda Toscaniho. Financovanie stavby prebiehalo čiastočne aj z darov miestnych občanov. Veľkú pomoc pri stavbe znamenala aj podpora vtedajšieho starostu Burgasu Dimităr Brakalov.

Drevorezbárska interiérová výzdoba bola zhotovená v roku 1947.

V roku 1953 postihol chrám požiar, ktorý vážne poškodil veľkú časť ikon a fresiek v chráme.

Na prelome 20. a 21. storočia prešla budova reštauráciou a bola osvetlená. Samotná reštaurácia sa začala v roku 1994 a trvala štrnásť rokov. Po reštaurácii bol chrám slávnostne znovuotvorený v deň chrámového sviatku 11. mája 2008. Od roku 2011 je interiér chrámu z dôvodu nestability základov pre turistov zatvorený, napriek tomu však budova patrí k najnavštevovanejším pamiatkam mesta.

Zaujímavosť
-----------

* Dve z ikon, ktoré sa nachádzajú v chráme sú údajne zázračné. Prvou je ikona zobrazujúca svätú Bohorodičku, ktorá údajne vyliečila veľké množstvo veriacich a druhá je ikona, ktorá zobrazuje solúnskych bratov Cyrila a Metoda o ktorej sa hovorí, že bola na stĺpe, ktorý horel celú noc, ale ikona ustála požiar bez akejkoľvek úhony.

Galéria
-------

* Pohľad na katedrálny chrám svätých Cyrila a Metoda a rovnomenné námestiePohľad na katedrálny chrám svätých Cyrila a Metoda a rovnomenné námestie
* Celkový pohľad na západnú fasádu budovyCelkový pohľad na západnú fasádu budovy
* Detail vrchnej časti chrámu zo západuDetail vrchnej časti chrámu zo západu
* Detail zo západnej fasádyDetail zo západnej fasády
* Hlavný vstupný portál na západnej strane chrámuHlavný vstupný portál na západnej strane chrámu
* Detail zo severnej fasádyDetail zo severnej fasády
* Pohľad na severnú fasádu budovyPohľad na severnú fasádu budovy
* Celkový pohľad na východnú fasádu budovyCelkový pohľad na východnú fasádu budovy
* Celkový pohľad na južnú fasádu budovyCelkový pohľad na južnú fasádu budovy
* Detail vrchnej časti južnej fasády chrámuDetail vrchnej časti južnej fasády chrámu

Referencie
----------

1. 1 2 3 4 5 6 7 8 9 10   *btsbg.org* [online]. [Cit. 2019-07-18]. Dostupné online. Archivované 2019-07-18 z originálu.
2. 1 2 3 4 5 6 7 8 9  burgas.bg
3. 1 2 3 4 5 6 7 8 9 10 11 12  burgaslargo.com
4. 1 2 3 4 5 6 7 8 9 10 11 12 13 14 15 16 17  burgascity.com
5. 1 2 3 4 5 6 7 8 9 10 11 12 13 14 15 16 17 18 19 20  tripsjournal.com
6. 1 2 3 4 5 6 7 8 9 10 11  opoznai.bg
7. 1 2 3 4 5 6 7 8 9 10 11  gotoburgas.com